Natuurliefhebbers gaande oor dié fotoFoto: Tiaan Steynberg (Kgalagadi-oorgrenspark) (word met vergunning op Maroela Media geplaas) Tiaan Steynberg, ŉ fotograaf van Johannesburg, se foto van ŉ wildekat wat voor ŉ rooikat uit ŉ boom vlug, het natuurliefhebbers gaande. Tiaan het Woensdag aan Maroela Media gesê hulle het verlede week by Nossob in die Kgalagadi-oorgrenspark tuisgegaan toe hy by Marie-se-draai dié merkwaardige foto geneem het. “Ons het aanvanklik gedink die wildekat is besig om voëls in die boom te vang toe die rooikat skielik uit die mik loer,” vertel Tiaan. “Die rooikat het al hoe hoër in die boom begin opklim agter die wildekat aan, toe die wildekat skielik uit die boom spring. Die rooikat het agterna gespring en die wildekat agternagesit.” Volgens Tiaan het die wildekat die rooikat se kloue vrygespring. Hy het die foto met sy Nikon geneem met ŉ 400 mm-lens. Tiaan is ŉ vryskutfotograaf en neem ook graag troues en gesinsfoto’s. Besoek sy webwerf en sy Facebook-groep.